b'\n_START_ARTICLE_\nKarl Fredrik \xc3\x96ller\n_START_PARAGRAPH_\nKarl Fredrik \xc3\x96ller (25. syyskuuta 1822 Kokkola \xe2\x80\x93 22. maaliskuuta 1887 H\xc3\xa4meenlinna) oli suomalainen kirkkoherra ja valtiop\xc3\xa4iv\xc3\xa4mies._NEWLINE_\xc3\x96llerin vanhemmat olivat Kokkolan, sittemmin Kuopion postimestari, nimineuvos Georg (J\xc3\xb6ran) Johan \xc3\x96ller (1786\xe2\x80\x931863) ja Kristina Maria \xc3\x96sterman (1791\xe2\x80\x931874). H\xc3\xa4n k\xc3\xa4vi Oulun triviaalikoulua ja p\xc3\xa4\xc3\xa4si ylioppilaaksi Helsingiss\xc3\xa4 1844. \xc3\x96ller opiskeli Helsingin yliopistossa ja h\xc3\xa4net vihittiin papiksi Turun hiippakunnassa vuonna 1846._NEWLINE_\xc3\x96ller toimi Perhon seurakunnan saarnaajan apulaisena vuodesta 1846, Kosken tehtaan saarnaajana Perni\xc3\xb6ss\xc3\xa4 vuodesta 1848, Snappertunan kappalaisena vuodesta 1860 ja Espoon kappalaisena vuodesta 1867. H\xc3\xa4n sai varapastorin arvon 1862. Viimeksi \xc3\x96ller oli H\xc3\xa4meenlinnan ja Vanajan kirkkoherrana vuodesta 1881 alkaen. H\xc3\xa4n oli pappiss\xc3\xa4\xc3\xa4dyn edustajana s\xc3\xa4\xc3\xa4tyvaltiop\xc3\xa4ivill\xc3\xa4 1872, 1877\xe2\x80\x931878 ja 1882. _NEWLINE_\xc3\x96ller oli naimisissa 1848\xe2\x80\x931877 Fredrika Lovisa Charlotta Ranckenin (1822\xe2\x80\x931877) kanssa. Heid\xc3\xa4n poikansa oli rautateiden liikennetarkastaja, filosofian maisteri Karl Jonathan \xc3\x96ller (1861\xe2\x80\x931947).'